गुवाहाटी , 2 नभेम्बरःजाय समाव बि जे पि दैदेन्नाय राइज्यो सरकारा राइज्योआव गेना - खान्थि उदां खुंथाय खुंनो सुबुंफोरनि सिगाङाव बाथ्रा बुंबाय थाबोदों बेनि गेजेरावनो थांनाय माखासे साननि गेजेराव साख्रिआव थिसन्नाय गुबुन गुबुन गिदिर गेना - खान्थि आरो बेले - बेजेआ नुजाथिनायखौ लानानै खुंथायनिसिम सांग्रां सुबुंफोरा गोख्रों रावजों सोंखारिबोदों । बेबायदि समावनो मोनसेनि उनाव गुबुन मोनसे साख्रियाव थिसन्थाय बिथिङाव गिदिर गेना - खान्थि आरो बेले - बेजे नुजाथिनायखौ लानानै थोंजोङै बि जे पि दैदेन्नाय सरकारनि सायाव सोंथि सिखांदों । मानोना , ए पि एस सिनि गेना - खान्थिबादि गेदेर गेना - खान्थिया नुजाथिनायनि उनावनो थांनाय बावयैसो साननि सिगां राइज्योआव उफ्रा पुलिस नायसंगिरिनि साख्रियाव थिसन्नाय लेखारिया साफ्रोमबो सुबुंफोरखौ मोनसे सोमोनांहोनायजों लोगोसे गोसोयाव खुंथायखौ लानानै गोनो - गोथो सोमजिहोदों । बेनि उनावनो जे इ इ आन्जाद गेना - खान्थिआ फिन नुजाथिबावदों । अदेबानि बे गेनाखान्थियाव दासान्दि संदान्नायनि गेजेरजों सासेनि उनाव गुबुन सासे दायनिगिरिफोरखौ हमनो हानायजों जाफुंसारदों । मोनसे सुलुङा मिथिहोनाय बायदिब्ला , जे इ इ मेइन आन्जादनि गेनाखान्थजों लोब्बा थानाय गुबुन सासे मास्टार माइन्ड भार्गब डेकाखौ पुलिसआ हमनो हाबाय । भार्गब डेकाखौ ग्लबेल इडु लाइटनि बिगुमा होन्नानै मिथिनाय जादों । बे गेनाखान्थिजों लोब्बा थानायनि फोरमानखौ मोन्नो हानायाव पुलिसआ संदानबाय थानायनि आन्दोआव भार्गब डेकाया गुबुन जायगायाव आश्रय लानानै दंमोन आरो दिनै गुवाहाटीसिम फैनाय समावनो उरां गाथोनाव पुलिसआ बिखौ हमनो हायो । गुवाहाटी नोगोरमा पुलिसनि सामलायगिरि मुन्ना प्रषाद गुप्ताया फोरमायनाय बायदिब्ला पुलिसआ भार्गब डेकाखौ बेनि सोमोन्दै सिगांग्रो फोरमान मोन्नायनि गेजेरजों हमनाय जादों । 
जे इ इ आन्जाद गेना - खान्थिनि मास्टार माइन्ड भार्गब डेकाखौ खाबाय